## Pravilnik o uvjetima i načinu izvođenja i stjecanja srednjoškolskog obrazovanja odraslih

### NN 14/1993 (15.2.1993.), Pravilnik o uvjetima i načinu izvođenja i stjecanja srednjoškolskog obrazovanja odraslih

# MINISTARSTVO KULTURE I PROSVJETE

Na temelju članka 25. stavka 3. i članka 70. stavka 5. Zakona o srednjem
školstvu ("Narodne novine", broj 19/92) ministar kulture i prosvjete
donio je

## PRAVILNIK

### o uvjetima i načinu izvođenja i stjecanja srednjoškolskog obrazovanja odraslih

Članak 1.

Ovim pravilnikom propisuju se uvjeti i način izvođenja i stjecanja srednjoškolskog
obrazovanja odraslih, te sadržaj i oblik uvjerenja o osposobljenosti i
usavršavanju.

Odredbe ovoga pravilnika ne primjenjuju se na izvođenje programa stručnih
ispita kao ni na tečajeve ili programe usavršavanja i osposobljavanja odraslih
propisane posebnim zakonom i propisima donesenim na temelju tog zakona.

I. PROGRAMI SREDNJOŠKOLSKOG OBRAZOVANJA ODRASLIH I NJIHOVO IZVOĐENJE

Članak 2.

Programi srednjoškolskog obrazovanja odraslih su:

1. programi za stjecanje srednje školske, srednje stručne i niže stručne
spreme;

2. programi prekvalifikacije;

3. programi osposobljavanja i usavršavanja.

Članak 3.

Programi srednjoškolskog obrazovanja odraslih prilagođeni su dobi, prethodnom
obrazovanju, znanju, vještinama i sposobnostima odraslih.

Programom srednjoškolskog obrazovanja odraslih utvrđuju se nastavni
sadržaji, oblici izvođenja programa i njihovo trajanje, te kadrovski, didaktički
i drugi uvjeti za njihovo izvođenje.

Programi srednjoškolskog obrazovanja odraslih izvode se na osnovi godišnjeg
plana i programa.

Članak 4.

Programe prekvalifikacije donosi organizacija koja ih izvodi na osnovi
redovitog nastavnog plana i programa srednje škole.

Programe osposobljavanja i usavršavanja donosi organizacija koja ih
izvodi.

Članak 5.

Izvođenje programa za stjecanje srednje školske, srednje stručne i niže
stručne spreme iz članka 2. točke 1. ovoga pravilnika može trajati za polovicu
duže od trajanja izvođenja redovitog nastavnog plana i programa srednje
škole.

Izvođenje programa prekvalifikacije iz članka 2. točke 2. ovoga pravilnika
može trajati najduže polovicu od trajanja redovitog nastavnog plana i programa
srednje škole.

Izvođenje programa usavršavanja i osposobljavanja odraslih može trajati
do jedne godine.

Članak 6.

Oblici izvođenja programa srednjoškolskog obrazovanja odraslih su:

1. redovita nastava;

2. konzultativno-instruktivni;

3. dopisno-konzultativni i

4. multimedijski.

II. UVJETI ZA IZVOĐENJE PROGRAMA SREDNJOŠKOLSKOG OBRAZOVANJA
ODRASLIH

Članak 7.

Programe srednjoškolskog obrazovanja odraslih mogu izvoditi srednje
škole, organizacije za obrazovanje odraslih (otvorena i pučka sveučilišta)
i druge pravne osobe (u daljnjem tekstu nositelji izvođenja obrazovanja
odraslih) ako imaju:

1. ispunjene uvjete utvrđene programom iz članka 3. stavka 2. ovoga
pravilnika,

2. općim aktom uređene uvjete i način stjecanja srednjoškolskog obrazovanja
odraslih koji se odnose na:

- upis u programe srednjoškolskog obrazovanja odraslih,

- početak i trajanje programa,- praćenje i ocjenjivanje uspjeha,

- prijelaz u naredni razred i

- način utvrđivanja i polaganja razlikovnih i dopunskih ispita.

Ispunjenost uvjeta iz stavka 1. ovoga članka utvrđuje i početak izvođenja
programa odobrava ministar kulture i prosvjete.

III. UPIS U PROGRAME SREDNJOŠKOLSKOG OBRAZOVANJA ODRASLIH

Članak 8.

Pravo na upis u programe srednjoškolskog obrazovanja odraslih ima osoba
u dobi iznad 15 godina nakon prethodno završene osnovne škole.

Članak 9.

Upis u program srednjoškolskog obrazovanja odraslih obavlja se na temelju
natječaja.

Natječaj objavljuje nositelj izvođenja obrazovanja odraslih. Natječaj
obvezno sadrži uvjete upisa i kriterije za izbor kandidata te način provođenja
natječaja.

Iznimno od stavka 1. ovoga članka, upis u program srednjoškolskog obrazovanja
odraslih može se obaviti na temelju uvjeta upisa i kriterija za izbor kandidata
iz stavka 2. ovoga članka, bez natječaja, ako program upisuju djelatnici
koje na stjecanje obrazovanja upućuje poduzeće ili ustanova odnosno Zavod
za zapošljavanje.

IV. STJECANJE SREDNJOŠKOLSKOG OBRAZOVANJA ODRASLIH POHAĐANJEM
NASTAVE

Članak 10.

Srednjoškolsko obrazovanje odraslih pohađanjem nastave mogu steći osobe
koje se obrazuju prema članku 6. točki 1. ovoga pravilnika.

Članak 11.

Na praćenje i ocjenjivanje uspjeha, polaganje popravnih ispita, prijelaz
u naredni razred, polaganje predmetnog i razrednog ispita te na polaganje
mature ili završnog ispita u srednjoškolskom obrazovanju odraslih koje
se stječe prema članku 6. točki 1. ovoga pravilnika odgovarajuće se primjenjuju
odredbe članka 61, 62, 63, 64, 65, 66, 69. i 70. Zakona o srednjem školstvu.

V. STJECANJE SREDNJOŠKOLSKOG OBRAZOVANJA ODRASLIH POLAGANJEM
ISPITA

Članak 12.

Srednjoškolsko obrazovanje odraslih polaganjem ispita mogu steći osobe
koje se obrazuju prema članku 6. točki 2 - 4. ovoga pravilnika.

Članak 13.

Polaganje ispita iz članka 12. ovoga pravilnika provodi se u ispitnim
rokovima .

Ispitne rokove utvrđuje nositelj izvođenja obrazovanja odraslih općim
aktom.

Članak 14.

Ispiti se polažu pred predmetnim nastavnikom. Ispit iz istog predmeta
može se polagati najviše tri puta.

Ponovni ispit iz istog predmeta polaže se nakon proteka 15 dana od dana
prethodnog polaganja ispita.

Članak 15.

Osoba koja treći put nije uspješno položila ispit prema članku 14. ovoga
pravilnika, naredne ispite polaže pred ispitnom komisijom.

Članak 16.

Ispitnu komisiju čine predmetni nastavnik i dva nastavnika iz istog
ili srodnog obrazovnog područja.

Članove ispitne komisije imenuje ravnatelj ili druga ovlaštena osoba
nositelja izvođenja obrazovanja odraslih.

Članak 17.

Ocjenu na ispitu iz članka 14. utvrđuje predmetni nastavnik.

Ocjenu na ispitu pred ispitnom komisijom utvrđuje ispitna komisija većinom
glasova.

VI. ZAVRŠETAK SREDNJOŠKOLSKOG OBRAZOVANJA ODRASLIH

Članak 18.

Završetkom programa iz članka 2. točke 1. ovoga pravilnika stječe se
srednja školska, srednja stručna ili niža stručna sprema.

Završetkom programa prekvalifikacije stječe se druga vrsta srednje školske,
srednje stručne ili niže stručne spreme.

Završetkom programa osposobljavanja stječu se vještine i sposobnosti
i znanja za obavljanje poslova jednostavnije složenosti u odnosu na srednju
školsku, srednju stručnu ili nižu stručnu spremu.

Završetkom programa usavršavanja stječu se nova odnosno obnavljaju i
dopunjuju stečena znanja, sposobnosti i vještine za rad na poslovima određene
vrste složenosti nakon stečene srednje školske, srednje stručne ili niže
stručne spreme.

Članak 19.

Osobi koja završi program iz članka 2. točke 1. i 2. ovoga pravilnika
izdaje se maturalna svjedodžba ili svjedodžba o završnom ispitu.

Osobi koja završi program osposobljavanja izdaje se uvjerenje o osposobljenosti.

Osobi koja završi program usavršavanja izdaje se uvjerenje o usavršavanju.

Članak 20.

Svjedodžbe i uvjerenja iz članka 19. ovoga pravilnika izdaje nositelj
izvođenja obrazovanja odraslih.

Obrasci uvjerenja iz članka 19. stavka 2. i 3. ovoga pravilnika sastavni
su dio ovoga pravilnika.

VII. PRIJELAZNE I ZAVRŠNE ODREDBE

Članak 21.

Stupanjem na snagu ovoga pravilnika prestaje važiti Pravilnik o posebnom
postupku za stjecanje stručne spreme pojedinog stupnja i bez završavanja
utvrđenog obrazovnog programa ("Narodne novine", broj 17/83).

Članak 22.

Ovaj pravilnik stupa na snagu osmog dana od dana objave u "Narodnim
novinama".

Kl. ozn.: 602-03/92-01-1380

Ur. broj: 532-02-6/2-92-01

Zagreb, 5. veljače 1993.

Ministar kulture i prosvjete

**mr. Vesna Girardi-Jurkić, v. r.**

---

```

Obrazac uvjerenja o osposobljenosti REPUBLIKA HRVATSKA
____________________________
(naziv škole - organizacije)

Na temelju članka 20. stavak 1. Pravilnika o uvjetima i načinu izvođenja i stjecanja srednjoškolskog obrazovanja odraslih ("Narodne novine", broj_____ )
________________________________________________
(naziv škole - organizacije)

izdaje

UVJERENJE O OSPOSOBLJENOSTI

_______________________________________
(ime i prezime)
rođen-a ____________19________, u______________
općina ______________, država __________________
državljanin_____________________,
nakon završenog________________________________________
                        (naziv škole odnosno prethodnog obrazovanja)
završio je __________________________________
                (naziv programa osposobljavanja)
u trajanju ___________________, te je osposobljen za
obavljanje poslova _______________________________________
U _________________,_______________19________.

RAVNATELJ:
_____________

M.P.

KI. ozn.: ________________
Ur. broj : __________________

Broj matične knjige: _____________
Rješenje Ministarstva kulture i prosvjete o odobrenju za rad ________________________

Obrazac uvjerenja o usavršavanju REPUBLIKAHRVATSKA
_______________________
(naziv škole - organizacije)
Na temelju članka 20. stavak 1. Pravilnika o uvjetima i načinu izvođenja i stjecanja srednjoškolskog obrazovanja odraslih ("Narodne novine", broj __________ )
_________________________
(naziv škole - organizacije)

izdaje

UVJERENJE O USAVRŠAVANJU

_____________________
(ime i prezime)

rođen-a ______________19_______, u _______________
općina ________________, država ___________________
državljanin __________________
nakon završenog ___________________
(naziv škole odnosno prethodnog obrazovanja)
završio je _____________________
(naiv programa usavršavanja)

U______________19_________.

RAVNATELJ:

M.P.

K1. ozn.: ____________
Ur. broj : ___________
Broj matične knjige: _____________
Rješenje Ministarstva kulture i prosvjete o odobrenju za rad ___________________

```

Pravilnik, NN 14/1993-227
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)